b'\n_START_ARTICLE_\nSeututie 848\n_START_SECTION_\nReitti\n_START_PARAGRAPH_\nTien l\xc3\xa4nsip\xc3\xa4\xc3\xa4 Annalankankaalta Jokikyl\xc3\xa4n tiehaaraan on hyv\xc3\xa4laatuista uudehkoa kaksikaistaista maantiet\xc3\xa4. Osuus Jokikyl\xc3\xa4st\xc3\xa4 Kiimingin Haipuskyl\xc3\xa4\xc3\xa4n on vanhempaa ja kapeampaa tiet\xc3\xa4._NEWLINE_Kiimingin kirkonkyl\xc3\xa4ll\xc3\xa4 tie kulkee keskustan l\xc3\xa4vitse, ja riste\xc3\xa4\xc3\xa4 valtatien 20 kanssa. Vilkas asutus- ja taajama-alue ulottuu Kiimingin kirkolta kuntakeskuksen l\xc3\xa4vitse aina Koiteliin saakka. T\xc3\xa4lle osuudelle on rakennettu uusia kevyen liikenteen v\xc3\xa4yli\xc3\xa4 lukuisien vaaratilanteiden vuoksi._NEWLINE_Tie p\xc3\xa4\xc3\xa4ttyy Lamukangas-nimisen m\xc3\xa4en p\xc3\xa4\xc3\xa4lle, jossa se yhtyy Oulun ja Ylikiimingin taajaman v\xc3\xa4liseen seututiehen 833.\n_START_SECTION_\nHistoria\n_START_PARAGRAPH_\nTien l\xc3\xa4nsip\xc3\xa4\xc3\xa4n alkuper\xc3\xa4inen linjaus kulki Haukiputaan Jokikyl\xc3\xa4st\xc3\xa4 Kiiminkijoen pohjoispuolitse Asemakyl\xc3\xa4n ja Haukiputaan rautatieaseman ohitse Martinniemeen. Valtatien 4 uuden linjauksen valmistuessa syksyll\xc3\xa4 1993, my\xc3\xb6s seututie 848 siirrettiin kulkemaan joen etel\xc3\xa4puolitse ja uusi liittym\xc3\xa4 valtatien 4 kanssa rakennettiin Murtoper\xc3\xa4nkankaalle, Haukiputaan keskustan kaakkoispuolelle. Samalla entinen valtatie 4 muuttui nykyiseksi seututieksi 847 ja Jokikyl\xc3\xa4n ja Martinniemen v\xc3\xa4linen osuus maantieksi 846 ja 1990-luvun puoliv\xc3\xa4liss\xc3\xa4 edelleen yhdystieksi 8460._NEWLINE_My\xc3\xb6s Kiimingin Haipuskyl\xc3\xa4n kohdalla tien linjausta muutettiin 1990-luvulla siten, ett\xc3\xa4 tie kulkee nykyisin noin kahden kilometrin matkalla kyl\xc3\xa4n l\xc3\xa4nsipuolitse. T\xc3\xa4ll\xc3\xa4 linjauksella saatiin poistettua yksi vaarallinen liittym\xc3\xa4 sek\xc3\xa4 ajorataa levennettiin ja suorennettiin.\n_START_SECTION_\nSuunnitelmia\n_START_PARAGRAPH_\nAlakyl\xc3\xa4n ja Kiimingin kirkonkyl\xc3\xa4n v\xc3\xa4lille ollaan suunnittelemassa kevyen liikenteen v\xc3\xa4yl\xc3\xa4\xc3\xa4. Hankkeen tavoitteena on tien liikenneturvallisuuden ja kevyen liikenteen yhteyksien parantaminen.'